<classify> Aidha Rais Magufuli amemtaka msanii huyo kuboresha zaidi wimbo huo na kuwaimba wakwepaji kodi, wauza dawa za kulevya na matatizo mengine yanayoikumba nchi.Kauli hiyo ya Rais Magufuli imekuja baada ya Nay kukamatwa na Polisi wilayani Mvomero juzi alipokuwa akitumbuiza. Ilidaiwa kwamba kukamatwa kwake kuna uhusiano na wimbo wake huo mpya ulioanza kusikika kwenye mitandao ya kijamii.Maofisa wa serikali ikiwamo BASATA walidai kuwa wimbo huo ni wa uchochezi. Nay ambaye alisafirishwa juzi kutoka Morogoro mpaka Dar es Salaam na kulala Kituo cha Kikuu cha Polisi, ilikuwa afikishwe mahakamani jana.Akizungumza na waandishi wa habari Dodoma, Waziri wa Habari, Utamaduni, Sanaa na Michezo, Dk Harrison Mwakyembe alisema ameagiza msanii huyo aachiwe na wimbo wake uendelee kusikilizwa na wadau wa muziki.Nilikuwa na mazungumzo mengine na Rais na ndipo aliponiambia nimesikia wimbo wa kijana wako Nay mwambie asiondoe chochote kwenye wimbo huo, lakini auboreshe zaidi, alisema Mwakyembe.Unajua wenyewe unaelezea changamoto zilizo kwenye jamii halafu wanaitikia watu, wapo, watu wenye tabia hizi wapo,wakwepaji kodi, wapo, wabwia unga na mihadarati wapo, wafanyabiashara wa dawa za kulevya, wapo, watanzania wanaopenda toka asubuhi mpaka jioni wao kwenye vijiwe wa hovyo, wapo, hawafanyi kazi wavivu, waitikie tena wapo, alisema akitia baadhi ya vionjo vilivyopo kwenye wimbo huo.Mwakyembe alitoa maagizo hayo saa chache jana baada ya Baraza la Sanaa la Taifa Basata kutangaza kuufungia wimbo huo na kumtaka Nay afike ofisini kwao kujieleza kabla ya kuchukuliwa hatua zaidi.Kwa hiyo amesema rais itatusaidia sana ni muziki mzuri na Basata wamefanya uamuzi usipigwe popote pale, wao siwalaumu wametimiza wajibu wao, ila leo jana nimetaka kuwaomba kipindi ambacho mimi naongoza Wizara hii mambo ya kamatakamata hapana, kwa sababu kabla ya kuchukua hatua inabidi Katibu Mkuu ajue, Naibu waziri ajue, haya mambo ni ya haki kwa mujibu wa katiba... nimechukua hatua kama waziri mwenye dhamana kuwaagiza Polisi wamuachie huyu kijana, waache kumhoji na mimi ningewashauri hata Basata wamwambie huyu kijana aje Dodoma nitafurahi kumuona Dodoma.Kwa kweli ile biti kali, mimi napenda muziki na mheshimiwa rais anapenda muziki, hatuoni madhara ya wimbo hata mimi mwenyewe nikiwa kwenye gari nitakuwa nausikiliza... auboreshe na mambo mengine ili atusaidie sana wenzake kwa sababu muziki ni ujumbe mahsusi kwa jamii, alisema.Akizungumza baada ya kuachiwa Polisi jana jioni, Nay alimshukuru Rais Magufuli kwa kutambua mchango wa wasanii nchini. Nampongeza Rais kwa kutoa uhuru wa maoni ya watu na mimi navutiwa na utendaji wake...natarajia kutoa video ya wimbo wa Wapo siku si nyingi... na nitaendelea kutoa nyimbo zenye ujumbe siku zote, alisema.Mapema jana akizungumza kuufungia wimbo huo Katibu Mtendaji wa Basata, Godfrey Mngereza alisema, kutokana na kifungu cha sheria ya baraza hilo namba 23 cha mwaka 1984 wanahakikisha wanalinda maadili pale ambapo wasanii wanapobuni kazi zozote za sanaa.Baraza limepewa jukumu la kusimamia kazi za sanaa na mamlaka za kushirika kuhakikisha yote yafanyikayo katika tasnia ya sanaa hayaachi taifa na wasanii katika hali sizizo salama,alisema.Hiyo si mara ya kwanza kwa msanii huyo kukutwa na rungu la Basata, Julai mwaka jana alizuiwa kufanya shughuli za muziki baada ya kutoa wimbo wa pale kati patamu ambao unadaiwa haukuwa na maadili, wimbo huo ulifungiwa.  <topic>: michezo 